Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 27. studenoga 2011.

41(96)2011.

Evanđelje Mk 13, 33-37
Bdijete: ne znate kad će se domaćin vratiti. Čitanje svetog Evanđelja po Marku U ono vrijeme: Reče Isus svojim učenicima:
»Pazite! Bdijte jer ne znate kada je čas. Kao kad ono čovjek neki polazeći na put ostavi svoju kuću, upravu povjeri slugama, svakomu svoj posao, a vrataru zapovjedi da bdije.
Bdijte, dakle, jer ne znate kad će se domaćin vratiti – da li uvečer ili o ponoći, da li za prvih pijetlova ili ujutro – da vas ne bi našao pozaspale ako iznenada dođe.
Što vama kažem, svima kažem: Bdijte!« Riječ Gospodnja.

.Advenat-Došašće
znači dolazak. Sa ovim dolaskom počinje Nova liturgijska godina u kojoj slavimo tajne Kristove u svojim raznim i mnogim povijesnim trenucima, od kojih su dva trenutka najvažnija: Božić i Uskrs. Došašće je priprema za Božić.
Slaviti liturgijski znači učiniti nazočnim (uprisutniti) u kršćansku zajednicu – Crkvu, sa vjerom i sakramentima, povijesne čine povijesti spasenja koje Bog čini za čovjeka. Zato je Došašće za nas dolazak Boga u našu povijest neprestano, kako danas tako i sutra, tako da Vesela Vijest postaje neprestano aktualna i za mene i za tebe. FM

DOČEKAJMO MESIJU U LJUBAVI I DOBROTI (Mk 13,33 – 37)
Advent – Dolazak. Što to znači za nas danas? Da li je to ono što očekujemo? Što u životu očekujemo? Da li u sebi imamo Adventsko raspoloženje? Imamo li raspoloženje za dolazak 'spasa', za sebe i cijelo čovječanstvo?
Čovječanstvo je pokušalo s najboljom voljom, naći 'spas' u samome sebi i u svijetu bez ikakvog odnosa prema Transcendenciji, prema Bogu. Sve je bilo okrenuto prema čovjeku (antropocentrično). Čovjek je bio vrhunac i kriterij sveg postojećeg i sveg mogućeg. Iskustvo nam svjedoči da se u tome nije uspjelo. Vidljivo je svakodnevno razočaranje u svim autonomnim ljudskim zahvatima.
Razočaranje u znanost kao usrećenje, razočaranje u apsolutni liberalizam i kapitalizam, razočaranje u socijalizam... Sve je to na čovjeka djelovalo i djeluje kao šok, kao neuspjeh. Čovjek je opipljivo iskusio svoje granice, dapače i posljedice koje su iz tih utopija proizišle. Pokušavao je čovjek raznim 'idolima' zadovoljiti ljudsku čežnju. I svi su se pokazali 'lažnim' i čovjeka i čovječanstvo razočarali. Svijet se opet nalazi pred izborom – nanovo je tražitelj i putnik.
Neki se baš pasivno postavljaju iščekujući kao da će im zlatna budućnost pasti s neba u ruke. To, ta pasivnost je nešto najgore. Abulija (bezvoljnost) je nešto najgore za čovjeka. Ona ruši čovjeka u njegovim nastojanjima i nadanjima.
Traže se razna rješenja. Neki se ljudi vraćaju vjeri i religiji, pa i raznim para religijama. Da li će i u njima naći svoje smirenje ili razočaranje? Vjernici su odgovorni. I danas nam se nude razni 'mesije' koji viču: 'Evo spasa', ovdje je ili ondje, pođite za nama.
U svemu ovome, prema svim ovim ponudama treba biti kritičan, pa i prema samome sebi i prema svjetskim ponudama. Zar nije bilo dosta lutanja i pogrešnih izbora? Tko se vraća Bogu – treba se obratiti Bogu koji dolazi čovjeku ususret, koji čovjeka ispunjava i spašava. Treba se obratiti Bogu kojega nam otkriva Isus Krist svojim životom i svojom riječi. Bog je Bog ljubavi i dobrote. Okreće li se čovjek i čovječanstvo ljubavi dobroti?
Ako se tome okreće tada će sigurno upoznati Boga unutar ljubavi i dobrote. On je oslonac svemu dobru i plemenitosti. Čovjekova budućnost očito nije samo u njegovoj ruci niti samo u njegovom raspolaganju, a isto tako neće ni biti bez njega. Trebali bi kao ljudi – kao Božji ljudi postati odgovorni za sebe i za svijet. Izgleda da bi čovjek najradije da 'bolja vremena' dođu sama od sebe, da nam padnu kao 'mana' bez našeg bdijenja.
A to se sigurno neće tako dogoditi. Isto tako ne potisnimo ni iz svojeg duha ni iz svijeta optimističko gledanje na budućnost. Optimističko raspoloženje je bitnost i karakteristika vjere pa i lijek duši i smišljenosti življenja. Čini se da je trebalo proživjeti 'vrijeme posta', vrijeme 'kad Bog nije bio potreban' (tako se činilo) – to bijaše vrijeme čovjekove kušnje – a sada ulazimo u vrijeme potrebe Boga. I tako se doživljava ovaj današnji Advent (Dolazak).
Dođi Gospodine, ne kasni, mi te trebamo. Sada smo u zaokretu prepoznavanja Božjeg zova i bio bi veliki promašaj ako ga ne čujemo. Zaobiđemo li Gospodinov put zaobići ćemo izvor za kojim čeznemo iz dubine bića. Bog dolazi preko skromnih 'Marija' i 'Josipa', preko 'štalica', preko izbjeglica i lutalica. Da li ćemo ga u svim tim ljudima prepoznati kao Božje utjelovljenje? – Isusa se prepoznaje u skromnim i malim ljudima. Tamo je on.
Dobri i plemeniti će biti u miru i prepoznat će Boga i Bog će njih prepoznati kao svoje. Svako vrijeme je vrijeme milosti i kušnje. U svakom vremenu mi smo slobodni. Međutim, svako 'gubljenje' Boga bit će naša nesreća i propast. Tko bdije u dobroti i ljubavi – tome će se Bog objaviti u dubini njegova bića. I to će biti preporođenje za kojim svaki čovjek čezne.
I ova godina nam je još jedna ponuda, suvišno je spominjati, koju treba iskoristiti. Možda nam više neće biti ponuđeno. A to znači za nas gubitak vječnog života. Marjan Jurčević

I. nedjelja došašća godine B
(Mk 13,33-37)
Bdijenje je iščekivanje susreta s onim koga se ljubi, susreta koji više neće biti ugrožen rastankom. To je iščekivanja srca koje ljubi - poput čekanja majke na povratak sina, žene na povratak muža, poput iščekivanja prijatelja kojem se obojica raduju kao novom obogaćenom susretu: Tako Crkva čeka Krista.
A Crkva smo: ti, ja. Bdijmo, jer ne znamo dana ni časa!
Gospodine, koji dolaziš kao onaj koji hrani svoj narod, kao onaj koji oprašta grijehe, kao onaj koji rađa na novi život! Dolaziš da nas spasiš! Želim da me Tvoja Riječ vodi, a moje srce ostaje u nadi da ćeš me prepoznati kao svoga – u času konačnog susreta s Tobom!
Priredio: Dario Miletić
Meditacija poslije pričesti
Dok svi govore: nemam vremena!
Onda nam, Gospodine, daruj vremena za čovjeka, molimo te!
Dok svi govore: Kakvo je ovo vrijeme?
Onda nam, Gospodine, ti daj odgovor!
Dok svi govore: Ovo je vrhunac!
Onda nam, Gospodine, daj vremena za nas same!
Dok svi budu govorili: Više nema vremena!
Onda nas, Gospodine, uzmi k sebi u vječnost!

Zahvalnica fra Ilije Barišić, misionara
Vama kao ekonomu fra Vladi, Majci Provinciji, svoj subraći i dobročiniteljima, u ime Misije Sv. Josipa Kimbulu, iskreno i bratsko priznanje, odanost i ZAHVALNOST.
Svečani Blagoslov novih župnih prostorija, jedna vjeronaučna dvorana posvećena je u čast Sv. Jeronima, u znak zahvalnosti i priznanja Provinciji Sv. Jeronima u Dalmaciji, obavio je naš Biskup Sikuli Paluku Melchisédech, u nedjelju 16.10. 2011. u Koncelebraciji 10 svećenika i jedan Đakon je vršio svoju službu.
Kažu da je i naroda bilo oko 10 tisuća.
U dvorani „Agapè“ uzvanika je bilo stotinjak. U drugim dvoranama su bili radnici sa njihovim obiteljima. A svi vjernici su se organizirali u tri sela gdje su svi mogli ponešto, ako ne pojesti, makar popiti domaćeg piva od banana.
Kiše nije bilo, pa je sva svečanost protekla u najljepšoj harmoniji i redu. Policije i vojske nije bilo vidjeti, što je sve oduševilo.
Provincija Sv. Jeronima u Dalmaciji i Mala Braća u Dubrovniku, spominjani su bezbroj puta.
Bilo je i suza radosnica i zahvalnica.
Ostalo će Gospodin uzvratiti Vama i svim dobročiniteljima.
Bratski pozdravlja, odani i zahvalni Fra Ilija Barišić, ofm misionar
Kimbulu, 19.10.2011.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 27. XI. I. DOŠAŠĆA GODINA B, Virgilije
Ponedjeljak: 28. XI. Jakov Markijski, Urban. Kateheza za odrasle u 19,45 sati
Utorak 29. XI. Svjetlana — molitva sv. Anti .
Svakog utorka u našoj crkvi je molitva naših svećenika i vjernika: KRUNICOM ZA PRAVDU u 18,30 sati. Kateheze za mlade u 20 sati.
Srijeda 30. XI. Andrija ap. ZAJEDNICA CENACOLO u kući Školskih sestrara franjevki u Arbanasima predstavlja knjigu: «Zrake svjetlosti—iz srca majke Elvire u 18,30 sati. Vidite plakat i svi ste pozvani.
Četvrtak 1. XII. Natalija, Božena
Petak 2. XII. Bibijana, Živka
Subota 3. XII. Franjo Ksaverski
Nedjelja 4. XII. II. DOŠAŠĆA GODINA B,
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise.
Euharistijsko klanjanje: u petak poslije Mise .
KRUNUCA svaki dan u 18,30 sati

PODNO GRIJANJE U CRKVI SV. FRANE
20. studenoga 2011. Bogu hvala i svima hvala za pomoć pri uređenju poda crkve a sada podnog grijanja. Na blagdan sv. Jeronima Provincijskog zaštitnika pušteno je solarno grijanje u probni rad. Postavljena je elektronika koja regulira solarne kolektore i spremnike vode. Sve je gotovo. Grijanje radi i još jednom upućujemo poziv za podno grijanje u crkvi. Grijati ćemo crkvu samo kada ima sunca jer nismo u mogućnosti (kada nema sunca) dogrijavati na plin. Molimo Vas da nam pomognete prema svojim mogućnostima isplatiti izvedene radove i grijati crkvu.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)